Vrystaaaaat!Uzair Cassiem – speler van die wedstryd (Foto supporters.irishrugby.ie) Daar kan geen twyfel wees nie: die Vrystaat Cheetahs is onteenseglik Suid-Afrika se heel beste provinsiale rugbyspan. Hulle het die Blou Bulle Saterdag met heerlike hardlooprugby 36-16 in die Curriebekereindstryd in Bloemfontein geklop. Belangrik soos dit vir die Vrystaat en die 43 400 toeskouers was, is daar ook die wete dat die Curriebeker nog tel. Afgewater? Watwo! Die passie op die pawiljoen en op die veld, die afwagting in Bloemfontein, eintlik die hele Vrystaat-provinsie en Pretoria, en die harde maar lekker rugby wat opgedis is, het gewys dit is steeds, na 124 jaar sedert die eerste kompetisie in 1892, Suid-Afrika se grootste rugbyprys. Dit was nie altyd die heel beste wat die Vrystaat in ŉ onoorwonne seisoen opgedis het nie. Daar was pragtige individuele breekslae, maar die samespel en aansluiting wat verlede week teen die Goue Leeus opvallend wees, was minder teenwoordig. Die Cheetahs het letterlik elke faset oorheers. In die skrums het die Bulle wel hier en daar gegaffel, maar dit was nie genoeg nie. Die wedstryd het teen ŉ geweldige pas afgesit. Die Vrystaat Cheetahs het duidelik besluit om die Bulle uit die staanspoor oor hulle eie vermoë te laat twyfel. Vaart, man-oor-gevalle, breekslae deur veral Clayton Blommetjies, Sergeal Petersen en Raymond Rhule wat al drie deurgaans uitmuntend was, en uitstekende verdediging deur die Blou Bulle het die wedstryd gekenmerk. Daar was heelwat foute, veral van die Vrystaat se kant. Was dit nie daarvoor nie, was die telling dalk iets ysliks. Die eerste van die Vrystaat se twee drieë het eers in die 63ste minuut gekom. Dit vertel van die Vrystaatse foute maar ook van die Bulle se verdediging – en ook dat die Bloutruie merendeels in hul eie gebied en onder druk was en strafskoppe afgestaan het. Volpunte aan Niel Marais, wie se sewe strafdoele ŉ Curriebekerrekord is. Daar is min geskop – deur albei spanne. Hardloop was die wagwoord, en omkeerbesit en foute is gebruik om mee te hardloop. Die bal is ook dikwels omgekeer, deur al die voorspelers wat almal daarmee behulpsaam was. Tog was dit nie ŉ baljagter nie, maar wel die groot vaskopflank Uzair Cassiem wat uitgetroon het. Hy het gedra, aangesluit en verdedig soos ŉ mens min sien. Hy was speler van die wedstryd en het ŉ baie goeie seisoen met ŉ skitterende vertoning afgesluit. Puntemakers – Vrystaat Cheetahs 36 (18): Drieë: Clayton Blommetjies, Sergeal Blommetjies. Doelskoppe: Strafdoele: Neil Marais 7, Fred Zeilinga. Doelskop: Zeilinga. Blou Bulle 16 (9): Drie: Piet van Zyl. Doelskop: Joshua Stander. Strafdoele: Tian Schoeman 3.